กรมอนามัย เผยวัยทำงานป่วยโรคอ้วน เบาหวาน ความดัน จัดชุดอาหาร S M L ง่ายต่อการเลือกกินพอดีกับความต้องการของร่างกาย
กรมอนามัย เผยวัยทำงานป่วยโรคอ้วน เบาหวาน ความดัน จัดชุดอาหาร S M L ง่ายต่อการเลือกกินพอดีกับความต้องการของร่างกาย  พญ.พรรณพิมล วิปุลากร อธิบดีกรมอนามัย กล่าวว่า กระทรวงสาธารณสุขมีนโยบายให้ทุกหน่วยงานร่วมกันขับเคลื่อนให้ประชาชนสุขภาพดี ซึ่งกรมอนามัยได้ต่อยอดและเน้นขับเคลื่อนการมีสุขภาพดีด้วย 2 ด้านหลักคือ ด้านการส่งเสริมการออกกำลังกายและด้านอาหาร โดยในส่วนของอาหารนั้นได้ส่งเสริมให้ประชาชนรับประทานอาหารที่มีประโยชน์ในสัดส่วนที่พอเหมาะกับความต้องการของร่างกาย ซึ่งวันนี้ได้เริ่มโครงการ Healthy แคนทีน ที่จัดแบ่งปริมาณอาหาร เป็นขนาดไซต์ S M L จัดให้มีเมนูสุขภาพ มีผักผลไม้เป็นทางเลือก มีป้ายแจ้งปริมาณสารอาหารต่างๆ และจะมีคิวอาร์โค๊ด เพื่อให้ประชาชนสามารถตรวจสอบข้อมูลสุขภาพได้อีกด้วย โดยเริ่มต้นโครงการที่โรงอาหารของกรมอนามัยก่อน แล้วค่อยขยายไปยังโรงอาหารของกรมต่างๆ ในสังกัดกระทรวงสาธารณสุขและอนาคตจะขยายไปยังทั่วประเทศต่อไป พญ.สายพิณ โชติวิเชียร ผู้อำนวยการสำนักโภชนาการ กรมอนามัย กล่าวว่า ข้อมูลปี 2561 พบไทยมีประชากรวัยแรงงาน อายุ 15-59 ปี 43 ล้านคน คิดเป็นร้อยละ 65 ของประชากรทั้งหมด จำนวนนี้ร้อยละ 37.5 มีภาวะอ้วน พบโรคเบาหวานร้อยละ 8.9  ความดันโลหิตสูง ร้อยละ 24.7 ซึ่งเป็นโรคที่สามารถป้องกันได้ด้วยการดูแลสุขภาพที่เหมาะสม จึงขับเคลื่อนการส่งเสริมสุขภาพวัยทำงานด้วยการจัดอาหารไซต์ S M L จะทำให้ผู้บริโภคสามารถเลือกบริโภคอาหารที่เหมาะสมกับภาวะสุขภาพของตัวเองได้ง่ายขึ้น โดยอาหาร ไซต์ S หนึ่งจานให้พลังงาน 300-400 กิโลแคลอรี่ ไซต์ M หนึ่งจาน ให้พลังงาน 401-500 กิโลแคลอรี่ ไซต์ L หนึ่งจานให้พลังงาน 501-600 กิโลแคลอรี่ ซึ่งเป็นไซต์ที่เหมาะสำหรับคนผอมที่มีดัชนีมวลกายน้อยและเหมาะสำหรับผู้ที่ใช้แรงงานมากๆ เป็นต้น